‘Beëindig grendeltyd’, verklaar mediese kundiges wêreldwyd  (Foto: Twitter) Epidemioloë en openbare gesondheidspesialiste oor die wêreld heen het in ŉ gesamentlike verklaring ŉ beroep gedoen dat alle grendelmaatreëls reg oor die wêreld opgehef moet word. In die verklaring, genaamd die Great Barrington Declaration, spreek mediese kundiges hul ernstige kommer uit oor die negatiewe fisieke en sielkundige uitwerking van die voortgesette Covid-19-beleide. Panda (Pandemic Data and Analytics), die plaaslike multidissiplinêre beleidsinisiatief, het onlangs ŉ wetenskaplike adviesraad van mediese kundiges gestig, waarin al drie die kundiges wat dié verklaring uitgereik het, dien. Dit maak Panda die mees gesaghebbende teengrendelorganisasie in die wêreld. Die adviesraad en outeurs van die verklaring bestaan uit die kundiges prof. Martin Kulldorff van die Harvard-universiteit, prof. Sunetra Gupta van die Oxford-universiteit en prof. Jay Bhattacharya van die Stanford-universiteit. ŉ Verdere 4 229 mediese en openbare gesondheidswetenskaplikes, 7 664 mediese praktisyns en 107 985 mense uit die algemene publiek van oor die hele wêreld het die verklaring onderteken. Die Great Barrington Declaration beveel aan dat ŉ beleid van gefokusde beskerming die huidige drakoniese grendelmaatreëls vervang. “Die huidige grendelbeleide het ŉ verwoestende uitwerking op korttermyn- en langtermyn- openbare gesondheid. Die gevolge, om ŉ paar te noem, sluit in ŉ laer kinderinentingskoers, verergerende kardiovaskulêre siektes, minder kankertoetsings en verswakkende sielkundige gesondheid – wat tot ŉ hoër mortaliteitskoers in komende jare sal lei, met die werkersklas en jonger gemeenskapslede wat die swaarste las gaan dra. Om kinders van skool te weerhou is ŉ groot onreg,” lui die verklaring. Dit sê voorts dat dit onherstelbare skade gaan berokken indien hierdie maatreëls voortgesit word totdat ŉ entstof beskikbaar is, met die minderbevoorregtes wat disproporsionele skade gaan ly. Navorsing toon dat die sterftekoers meer as ŉ duisend keer hoër onder ouer en swakker mense as jongmense is. Vir kinders hou Covid-19 minder gevaar in as talle ander siektes, insluitend die algemene griep. Namate bevolkings se immuniteit toeneem, daal die risiko van infeksie onder alle groepe, ook die verswaktes. “Ons weet dat alle bevolkings eindelik tropimmuniteit sal ontwikkel, daardie punt wanneer die nuwe infeksiekoers stabiel is, en dat dit deur ŉ entstof aangehelp kan word. Ons doel moet dus wees om die sterftesyfer en gevaar vir die gemeenskap tot die minimum te beperk totdat ons tropimmuniteit bereik,” verklaar die kundiges. Die gefokusde beskermingsbenadering is die mees deernisvolle benadering wat die risiko’s en voordele van tropimmuniteit balanseer. Dit behels om diegene wat minimale sterfterisiko loop, toe te laat om hul normale lewens te hervat, om sodoende immuniteit teen die virus op te bou deur natuurlike infeksie, terwyl die hoërisikogevalle beter beskerm kan word. Maatreëls om die kwesbares te beskerm behoort die kerndoelwit van openbare gesondheidsreaksies tot Covid-19 te wees, glo die kundiges. Afgetredenes behoort byvoorbeeld hul kruideniersware tuis te laat aflewer en hul familielede eerder in die buitelug as binnenshuis te ontmoet. Minder kwesbare mense behoort eenvoudige higiënemaatreëls as deel van hul alledaagse lewe toe te pas om die tropimmuniteitsdrempel te verlaag, soos om hande te was en tuis te bly wanneer hulle siek voel. Ten einde die minderheid kwesbares te red, moet die laerisiko-massas hul lewens kan voortsit om sodoende enersyds die welvaart te skep wat ons gesondheidstelsel onderhou, en andersyds die immuniteit te kweek wat die virus sal laat kwyn voordat dit die kwesbares aanval, beaam Nick Hudson van Panda. Panda het van die begin af verskeie variasies van die gefokusde beskermingsmodel voorgestel. “Terwyl die bewyse dit duidelik maak dat grendelmaatreëls en ander nie-farmaseutiese ingrypings geen voordeel inhou nie, het ons nou te kampe met die realiteit van verwoeste lewensmiddele, ontrafelende gemeenskapsbande, sielkundige skade en verwoestende gesondheidsgevolge. Die ‘nuwe normaal’ bedreig nou groot groepe mense met ŉ onsekere en onvolhoubare toekoms,” sê Hudson. Piet le Roux, koördineerder van die Business for Ending Lockdown-veldtog (B4EL) en uitvoerende hoof van Sakeliga, voeg by dat die verklaring baie gewig dra, gegewe die statuur van sy opstellers en diegene wat dit onderteken het. Hy verduidelik dat die gefokusde beskermingstrategie in Suid-Afrika sal behels om die grendelmaatreëls op te hef, die noodtoestand te lig en alle verpligte regulasies na vrywillige aanbevelings te verander. B4EL, wat meer as 50 000 plaaslike sakeondernemings verteenwoordig, doen ŉ beroep op die Suid-Afrikaanse regering om die gefokusde beskermingstrategie te volg in plaas van die huidige Covid-19-grendelstrategie. Die organisasie moedig ook mediese praktisyns, akademici en alle belangegroepe aan om die verklaring te onderteken.